Manden ville i hvert fald ikke anholdes, så han stak af ved at hoppe i havnen.

Omkring klokken to i nat fik Nordjyllands Politi en anmeldelse om en mand, der gik rundt ved havnen i Hirtshals. Han råbte og skreg, og anmelderen ønskede, at politiet skulle komme derud. Mens de var på vej kom endnu en anmeldelse ind - manden var nu også i gang med at sparke parkerede biler. Patruljen fra politiet tog med det samme kontakt til manden, da de nåede frem til Havnegade, hvor manden spankulerede rundt og råbte i vilden sky. Men de fik ikke lov til at tale længe, for råbemanden slog dem begge i ansigtet. De to politifolk ville straks anholde ham, men manden var lynhurtig. Han stak af fra dem, og så hoppede han i havnen for at komme væk fra lovens lange arm. Måtte have fat i redningbåd Ikke nok med det, så begyndte manden at svømme. De to betjente kunne ikke gøre andet end at lyse på ham, så de kunne holde øje med ham i det kolde, mørke vand. Manden ville ikke komme ind igen, så betjentene måtte tilkalde en redningsbåd, der hentede manden, så han kunne blive anholdt. Det fortæller vagtchef ved Nordjyllands Politi, Thomas Ottesen. Manden var i vandet i 20 minutter og har været på sygehuset for at blive tilset. Vagtchefen forventer, at manden senere i dag skal fremstilles i grundlovsforhør. Han sigtes for blandt andet vold mod tjenestemænd.